

**REPUBLIKA HRVATSKA**

ŠIBENSKO – KNINSKA ŽUPANIJA

**OP**Ć**INA KIJEVO**

JEDINSTVENI UPRAVNI ODJEL



**N A C R T**

**Prijedloga odluke o visini iznosa paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj na području Općine Kijevo**

**Savjetovanje sa zainteresiranom javnošću traje od 10. siječnja do
10. veljače 2025. godine**

***O b r a z l o ž e n je :***

Člankom 57. stavkom 2. Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22 i 114/23, 152/24- u daljnjem tekstu: Zakon) propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona.

Člankom 8. Zakona o izmjenama i dopunama Zakona o porezu na dohodak („Narodne novine“, broj 152/24) dopunjen je članak 57. Zakona novim stavkom 4. koji propisuje da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim Zakonom, i to:

|  |  |
| --- | --- |
| Kategorija jedinice lokalne samouprave prema indeksu turističke razvijenosti |  Iznos paušalnog poreza u eurima i centima |
| I | 100,00 − 300,00 |
| II | 70,00 − 200,00 |
| III | 30,00 − 150,00 |
| **IV** | **20,00 − 100,00** |

Novim propisom za Općinu Kijevo koja spada u 4. kategoriju prema indeksu turističke razvijenosti propisan je raspod od 20-100.

Ako su važećim odlukama o visini paušalnog poreza po krevetu odnosno smještajnoj jedinici utvrđene visine paušalnog poreza izvan novo propisanih raspona, predstavničkim tijelima je temeljem članka 15. Zakona o izmjenama i dopunama Zakona o porezu na dohodak ( „Narodne novine“ broj 152/24) dopušteno da na prijedlog izvršnog čelnika najkasnije do 28. veljače 2025. godine donesu novu ili izmijenjenu odluku o visini paušalnog poreza, a koja se inače sukladno Zakonu donosi najkasnije do 15. prosinca tekuće godine da bi se primjenjivala od 1. siječnja iduće godine.

Sukladno važećoj Odluci o visini paušalnog poreza po krevetu i smještajnoj jedinici u kampu ili kamp odmaralištu koji se nalaze na području Općine Kijevo, iznos poreza iznosi 35,00 eura.

Ukoliko predstavničko tijelo jedinice lokalne samouprave ne donese odluku kojom će propisati visina paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj određuje se:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza u eurima i centima |
| I | 200,00 |
| II | 135,00 |
| III | 90,00 |
| **IV** | **60,00** |

Za Općinu Kijevo to znači da ukoliko predstavničko tijelo jedinice lokalne samouprave ne donese novu odluku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj iznosila bi 60,00 eura.

 Indeks turističke razvijenosti (u daljnjem tekstu: ITR) za pojedinu jedinicu lokalne i područne (regionalne) samouprave izračunava se kao zbroj normaliziranih vrijednosti osnovnih pokazatelja stupnja turističke razvijenosti u prostoru, kako u apsolutnom, tako i u relativnom smislu. Osnovni pokazatelji su broj kreveta, ukupno i na 100 stanovnika, broj kreveta u hotelima i sličnim smještajnim objektima, ukupno i na 100 stanovnika,  broj dolazaka turista i ostvarenih noćenja, ukupno i po stanovniku, te broj zaposlenih u djelatnosti pružanja smještaja te pripreme i usluživanja hrane te udio tog broja u ukupnom broju zaposlenih.

Raspon indeksa :



Sukladno navedenoj metodologiji, prema podacima Instituta za turizam, ITR za Općinu Kijevo u 2023. godini iznosio je **9,04** čime se Kijevo svrstava u IV. kategoriju indeksa turističke razvijenosti što u smislu paušalnog poreza znači da se visina poreza može odrediti od 20,00-100,00 eura.

Na području Šibensko-kninske županije i Općine Kijevo kontinuirano se radi na poboljšanju i jačanju uvjeta za razvoj turizma, što dovodi do otvaranja sve većeg broja smještajnih objekata i novih ulaganja u turistički sektor.

 U nastojanju da se održe postojeći resursi, smještajni objekti i dodatni sadržaji, ali i potaknu nova ulaganja u razvoj turizma na ovome području, a uvažavajući Zakonom propisani raspon za određivanje paušalnog poreza, predložen je iznos od **40,00 eura.**

S obzirom da je do sada paušalni porez iznosio 35,00 eura povećanje na predloženi iznos paušalnog poreza od 40,00 eura smatra pravednim oporezivanjem uzimajući u obzir stupanj turističke razvijenosti ove jedinice lokalne samouprave.

 Pripremila

 pročelnica Ivana Ezgeta, dipl.oec.

Na temelju članka 57. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22, 114/23, 152/24) i članka 30. Statuta Općine Kijevo (''Službeno glasilo Općine Kijevo'', br. 15/18, 18/18, 26/20 i 32/21) Općinsko vijeće Općine Kijevo, na sjednici održanoj \_\_. Veljače 2025. godine, donijelo je

**O D L U K U**

**O VISINI IZNOSA PAUŠALNOG POREZA PO KREVETU ODNOSNO PO SMJEŠTAJNOJ JEDINICI U KAMPU ODNOSNO SMJEŠTAJNOJ JEDINICI U OBJEKTU ZA ROBINZONSKI SMJEŠTAJ NA PODRUČJU OPĆINE KIJEVO**

**Članak 1.**

 Ovom Odlukom određuje se visina iznosa paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj koje se nalaze na području Općine Kijevo za porezne obveznike koji ostvaruju dohodak od djelatnosti iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova.

**Članak 2.**

Visina iznosa paušalnog poreza iz članka I. ove Odluke određuje se u iznosu od 40,00 eura.

**Članak 3.**

Stupanjem na snagu ove Odluke, prestaje važiti Odluka o visini paušalnog poreza po krevetu i smještajnoj jedinici u kampu ili kamp odmaralištu koji se nalaze na području Općine Kijevo (''Službeno glasilo Općine Kijevo'', br. 58/23).

**Članak 4.**

 Ova Odluka stupa na snagu danom objave u ''Službenom glasilu Općine Kijevo''.

KLASA:

URBROJ:

Kijevo, \_. \_.2025. godine

**OPĆINSKO VIJEĆE**

 **OPĆINE KIJEVO**

 Predsjednik

 **Stipe Maloča**